Næstsíðasti keppnisdagur Ólympíuleikanna í Tókýó er í dag og leikið til úrslita í mörgum greinum. Hér heima heldur Valur fjögurra stiga forskoti í úrvalsdeild kvenna í fótbolta.
Valur er áfram í toppsætinu en nýtt lið er komið í fallsæti úrvalsdeildar kvenna í fótbolta þar sem fjórir leikir voru spilaðir í gærkvöldi. Valskonur tóku á móti ÍBV á Hlíðarenda.
Valur var fyrir leikinn með fjögurra stiga forskot á Breiðablik sem hélt norður og mætti nýliðum Tindastóls. ÍBV var hins vegar í sjötta sæti. Staðan var markalaus í leikhléi og lengst af í síðari hálfleik líka eða allt fram í uppbótartíma. Í blálokin komust eyjakonur nálægt því að skora en þess í stað héldu heimakonur í sókn og landsliðskonan Fanndís Friðriksdóttir kom boltanum í netið og tryggði Val þrjú stig. Á Sauðárkróki náði Tindastóll forystunni en Blikar unnu að lokum 3-1 og staðan því enn eins á toppi deildarinnar.
Stjarnan heldur þriðja sætinu eftir 1-1 jafntefli við Þór/KA í Garðabæ en norðankonur eru í því sjöunda. Loks náði Fylkir sér í mikilvæg stig með 2-1 sigri á Keflavík suður með sjó. Liðin voru í tveimur neðstu sætunum fyrir leikinn en Fylkiskonur fóru af botninum upp í áttunda sæti, Keflavík á botninn og Tindastóll niður í níunda sæti.
Næstsíðasti keppnisdagurinn á Ólympíuleikunum í Tókýó er í dag og nóg af útsendingum framundan á RÚV og RÚV2. Bandaríska karlalandsliðið í körfubolta varð í nótt Ólympíumeistari með fimm stiga sigri á Frökkum, 87-82. Kevin Durant fór á kostum og skoraði 29 stig, tók að auki sex fráköst og gaf þrjár stoðsendingar. Þetta var sextánda gull karlaliðs Bandaríkjanna á Ólympíuleikum. Í dag er til að mynda leikið til úrslita í handbolta, blaki og fótbolta karla, þetta má allt saman finna á vefnum okkar.
Við sýnum líka frá Íslandsmótinu í golfi í dag og á morgun. Spilað er á Jaðarsvelli á Akureyri og útsending hefst á RÚV í dag á slaginu þrjú. Aron Snær Júlíusson úr Golfklúbbi Kópavogs og Garðabæjar var efstur eftir fyrstu tvo hringina á fimm höggum undir pari og í kvennaflokki var Hulda Cara Gestsdóttir líka úr GKG með átta högga forystu á þremur undir.
Næstsíðasti keppnisdagur Ólympíuleikanna í Tókýó er í dag og leikið til úrslita í mörgum greinum. Hér heima heldur Valur fjögurra stiga forskoti í úrvalsdeild kvenna í fótbolta. 